b'\n_START_ARTICLE_\nStig Fogh Andersen\n_START_SECTION_\nKarriere\n_START_PARAGRAPH_\nEfter at have studeret p\xc3\xa5 musikkonservatorierne i \xc3\x85rhus og K\xc3\xb8benhavn sang han i Bayreuth og debuterede som operasanger p\xc3\xa5 Den Jyske Opera i 1978. Han har v\xc3\xa6ret solist p\xc3\xa5 Det Kongelige Teater siden 1980, hvor han har sunget et bredt repertoire af danske, tyske, engelske, italienske og slaviske operaer. Det Kongelige Teater oplyser, at han er en af verdens mest efterspurgte Wagner-sangere: Han har sunget alle Wagners store tenorpartier i New York, Z\xc3\xbcrich, Berlin, M\xc3\xbcnchen, Houston, Budapest, Madrid, Mannheim, London, Tokyo, K\xc3\xb6ln, Helsingfors, Buenos Aires, Torino, Amsterdam, Rom, Seattle, Chicago og Japan. _NEWLINE_Karrieren tog fart i 1994 med Siegfried i Wagners Nibelungens Ring p\xc3\xa5 Den Jyske Opera. Han har sunget Siegfried mere end 150 gange i vidt forskellige opf\xc3\xb8relser p\xc3\xa5 verdens store operascener. Han har sunget med sopranerne Tina Kiberg, Gitta-Maria Sj\xc3\xb6berg og Hildegard Behrens dirigeret af Daniel Barenboim, James Levine, Michael Sch\xc3\xb8nwandt, Christoph Eschenbach, Mariss Jansons, Simon Rattle og Zubin Mehta. _NEWLINE_Stig Fogh Andersen synger et bredt repertoire fra barok over romantikkens lieder til moderne klassisk musik, og han har indspillet flere cd\'er._NEWLINE_I pausen under Wagners Siegfried i Operaen den 5. maj 2006 blev Stig Fogh Andersen af Hendes Majest\xc3\xa6t Dronningen udn\xc3\xa6vnt til kongelig kammersanger. Siden 3. december 1998 har han v\xc3\xa6ret Ridder af 1. grad af Dannebrogordenen._NEWLINE_I 2006 debuterede han som instrukt\xc3\xb8r med Bent Lorentzens kammeropera Kain og Abel. I 2008 sang han Siegfried og instruerede Ragnarok i Esbjerg, og han satte Tristan og Isolde i scene og sang selv partiet som Tristan p\xc3\xa5 Operaen i 2009. I 2010 satte han Sweeney Todd op p\xc3\xa5 Odense Teater. _NEWLINE_I 2013 sang Stig Fogh Andersen Tannh\xc3\xa4user p\xc3\xa5 200-\xc3\xa5rsdagen for Wagners f\xc3\xb8dsel p\xc3\xa5 Operaen (DVD, DECCA)) og  sang og satte Wagners Sagaen om Ringen op i samarbejde med dirigenten Niels Borksand. Den er opf\xc3\xb8rt flere gange i Christians Kirke p\xc3\xa5 Christianshavn._NEWLINE_Stig Fogh Andersen er kunstnerisk leder af Festspillene i \xc3\x98stermarie.\n_START_SECTION_\nPrivatliv\n_START_PARAGRAPH_\nStig Fogh Andersen er s\xc3\xb8n af fris\xc3\xb8r Conrad Vagn Fogh Andersen og forstander Rachel Bitsch Ryelund._NEWLINE_Han har v\xc3\xa6ret gift med operasangerinderne Gunver Nielsen og Tina Kiberg. Han har to s\xc3\xb8nner med Gunver Nielsen og to d\xc3\xb8tre med Tina Kiberg. S\xc3\xb8nnen Ask Fogh Nielsen spiller bas i orkestret Rock Hard Power Spray. Emil Fogh Nielsen debuterede som dramatiker i 2002. Datteren Ida Fogh Kiberg er instrukt\xc3\xb8r. Hans sidste \xc3\xa6gtef\xc3\xa6lle var organisten Ingrid H\xc3\xa4ggstr\xc3\xb6m._NEWLINE_Stig Fogh Andersen har skrevet \xc3\xa5bent om sit liv i "Aldrig en kedelig tone! Sangen som leg. Erindringer".. Olufsen B\xc3\xb8ger 2018, ISBN 978-87-93331-80-8'